過建陽范氏桂林館見其向日娛賓亭館已屬他人詩以弔之
作者：王邁
朝代：宋

paragraphs: 桂林當日如春煖，花木清妍差可款。
主人好事玉泉香，行客留題錦囊滿。
桂林今日如冰寒，頹垣壞壁他人管。
窮冬莫贈范叔袍，過午誰餉子桑飯。
君不見李家偃月堂，金魚玉珮鳴丁當。
冰山一倒扶不起，月固無恙堂已荒。
又不見董家藏金塢，翠幕珠幃貯歌舞。
誰知當時賞心事，不救後來燃臍苦。
請君聽我吟桂林，悲歡成敗更相尋。
人生富貴如郵傳，古往今來幾桂林。